Maatietopalvelu

Kyselyvastaus

**Asiakirjan tunnus:** KT1092

**Päivämäärä**: 4.7.2025

**Julkisuus:** Julkinen

**El Salvador / Tiivis katsaus El Salvadorin yleisestä tilanteesta kesäkuun 2023 jälkeen**

**El Salvador / A brief overview of the general situation in El Salvador after June 2023**

Kysymykset

1. Mikä on El Salvadorin yhteiskunnallinen ja poliittinen tilanne sekä turvallisuustilanne?
2. Millainen oikeusjärjestelmä El Salvadorissa on? Onko viranomaissuojelun saatavuudessa jotakin rajoituksia?
3. Onko maan sisäisessä siirtymisessä jotakin rajoituksia?

Questions

1. What is the general, political and security situation in El Salvador like?
2. What is the judicial system in El Salvador like? Are there restrictions in the availability of state protection?
3. Are there any restrictions regarding internal mobility within the country?

Tämä maatietotuote on laadittu päivittämään Migrin päätöksenteossa laadittua ja käytössä olevaa maakappaletta, ja se on muodoltaan normaalia maatietovastausta tiiviimpi.

1. Mikä on El Salvadorin yhteiskunnallinen ja poliittinen tilanne sekä turvallisuustilanne?

**Yhteiskunnallinen ja poliittinen tilanne**

El Salvador on presidentiaalinen tasavalta, jonka asukasluku on noin 6,63 miljoonaa. Maassa 12 vuotta kestänyt sisällissota päättyi vuonna 1992 hallituksen ja vasemmistolaisten kapinallisjoukkojen väliseen rauhansopimukseen. Sodassa kuoli noin 75 000 ihmistä.[[1]](#footnote-1) El Salvadorin presidentti on *Nuevas Ideas* -puoluetta[[2]](#footnote-2) edustava Nayib Bukele, joka valittiin jatkokaudelle helmikuussa 2024 järjestetyissä vaaleissa. El Salvadorin korkein oikeus ja korkein vaalilautakunta antoivat Bukelen asettua ehdolle toiselle kaudelle, vaikka maan perustuslaki rajoittaa presidentin peräkkäisten virkakausien määrän yhteen.[[3]](#footnote-3)

Edellisiä, vuoden 2019 presidentinvaaleja pidettiin vielä pääosin vapaina ja oikeudenmukaisina.[[4]](#footnote-4) Vuonna 2023 tehdyt uudistukset kunta- ja vaalilakeihin rajoittivat kuitenkin oppositiopuolueiden realistisia mahdollisuuksia saada edustusta vuoden 2024 vaaleissa. Vaalien lähestyessä oppositiopuolueiden kohtaama painostus hallinnon toimesta lisääntyi merkittävästi, eivätkä ne kyenneet enää tarjoamaan varteenotettavaa vaihtoehtoa valtapuolueelle.[[5]](#footnote-5) Human Rights Watch -järjestön (HRW) vuotta 2024 käsittelevän raportin mukaan Bukelen hallinto on vallassa ollessaan systemaattisesti hajottanut demokraattisia instituutioita, keskittänyt valtaa toimeenpanovallalle, heikentänyt oikeusvaltioperiaatteen toteutumista ja oikeuslaitoksen riippumattomuutta, rajoittanut julkisen tiedon saatavuutta, sekä suhtautunut yhä vihamielisemmin journalisteihin.[[6]](#footnote-6)

Lisäksi Bukelen hallinnon vuonna 2022 julistama kansallinen hätätila jatkuu edelleen. Hätätilan varjolla hallinto on rajoittanut useiden perusoikeuksien, kuten asianmukaisen oikeussuojan, saatavuutta.[[7]](#footnote-7) Hätätila on yhdistetty lukuisiin valtion viranomaisten suorittamiin oikeudenloukkauksiin, kuten laajamittaisiin mielivaltaisiin pidätyksiin ja ratsioihin, pakotettuihin katoamisiin, sekä kiinniotettuihin kohdistuneeseen kidutukseen ja seksuaaliseen sekä muuhun väkivaltaan.[[8]](#footnote-8) Maaliskuun 2022 ja joulukuun 2024 välisenä aikana turvallisuusviranomaiset pidättivät arviolta 83 900 henkilöä. Yli 300 henkilöä kuoli vankeudessa samalla ajanjaksolla. Laajamittaisten pidätysten vuoksi vankiloiden ylikansoituksen taso on jopa 350 %, mikä tekee siitä yhden maailman ylikansoitetuimmista vankilajärjestelmistä.[[9]](#footnote-9) El Salvadorin parlamentin verkkosivuilla 3.7.2025 julkaistun tiedotteen mukaan hätätilaa on jälleen jatkettu 3.8.2025 asti.[[10]](#footnote-10) Verkkosivujen perusteella hätätilan voimassaoloa on tähän asti pidennetty kuukausi kerrallaan.[[11]](#footnote-11)

Viime aikoina Bukelen hallinto on myös tehnyt useita lakimuutoksia, joiden on nähty edistävän maan autoritaarista kehitystä. Uudelleenvalintansa jälkeen Bukele muutti perustuslakia niin, ettei sen muuttamiseen enää jatkossa tarvita kahden peräkkäisen parlamentin hyväksyntää.[[12]](#footnote-12) Marraskuussa 2024 hyväksyttiin uusi kyberturvallisuuslaki sekä uusi tietosuojalaki, jotka mm. HRW:n mukaan rajoittavat kansalaisten ilmaisunvapautta ja oikeutta yksityisyyteen.[[13]](#footnote-13) Toukokuussa 2025 puolestaan hyväksyttiin uusi ulkomaisten agenttien laki, joka on herättänyt suurta huolta, sillä sen arvellaan vaikeuttavan merkittävästi ihmisoikeusjärjestöjen toimintaa. Lain mukaan kaikkien organisaatioiden ja henkilöiden, jotka saavat ulkomaista rahoitusta, on rekisteröidyttävä ”ulkomaisiksi agenteiksi” ja maksettava 30 %:in vero kaikesta rahaliikenteestä.[[14]](#footnote-14) CIVICUS-kansalaisjärjestön vanhempi tutkija Inés Pousadela on todennut, että laki on ”Venäjän inspiroima” (”Russian-inspired”).[[15]](#footnote-15)

**Turvallisuustilanne**

Rikollisuus ja jengiväkivalta ovat El Salvadorissa yleinen huolenaihe, mutta väkivalta on vähentynyt merkittävästi vuodesta 2019 ja erityisesti maaliskuussa 2022 julistetusta hätätilasta alkaen.[[16]](#footnote-16) Turvallisuustilanteen parantumisen kääntöpuolena on se, että laajamittaisten pidätysten uhreiksi on joutunut suuri määrä syyttömiä kansalaisia. Paikallisten ihmisoikeusjärjestöjen mukaan noin kolmasosalla pidätetyistä ei ole minkäänlaista rikosrekisteriä tai jengikytköksiä.[[17]](#footnote-17) HRW:n mukaan pidätykset tapahtuvat usein ilman todisteita rikoksista, esimerkiksi ulkonäön tai anonyymien valitusten perusteella. Arviolta 1,7 % El Salvadorin väestöstä oli vangittuna vuonna 2024.[[18]](#footnote-18)

El Salvadorin ja koko Keski-Amerikan merkittävimpiin jengeihin lukeutuvien *MS-13* ja *Barrio 18* -jengien toimintakyvyn uskotaan heikentyneen merkittävästi em. toimenpiteiden seurauksena. Maassa toimii kuitenkin ns. ”transportista”-ryhmiä, joiden tehtävänä on salakuljettaa huumeita, siirtolaisia ja laittomia hyödykkeitä maan läpi. Ryhmät eivät ole sidoksissa mihinkään tiettyyn rikollisryhmään, vaan myyvät palveluitaan Meksikon ja Kolumbian huumekartelleille. Lisäksi ne saavat apua toimintaansa korruptoituneilta valtion viranomaisilta.[[19]](#footnote-19) InSight Crime -järjestön mukaan El Salvadorin korkea väkivallan taso on historiallisesti johtunut etenkin jengirikollisuudesta, kun taas ”transportistat” osallistuvat lähinnä salakuljetusbisnekseen.[[20]](#footnote-20) Myös kansainvälisen järjestäytyneen rikollisuuden vastainen GI-TOC -verkosto on todennut, etteivät salakuljettajat tyypillisesti harjoita väkivaltaa El Salvadorin rajojen sisällä. Ihmissalakuljetuksen uhrit kohtaavat kuitenkin merkittävää väkivallan uhkaa sen rajojen ulkopuolella.[[21]](#footnote-21) Vuonna 2024 El Salvadorissa oli alhaisin henkirikosten taso koko Latinalaisen Amerikan alueella (1,9 tapausta per 100 000 ihmistä). Luku on laskenut historiallisen alhaiselle tasolle.[[22]](#footnote-22)

**Ihmisoikeustilanne (ml. ilmaisunvapaus ja kokoontumisvapaus)**

El Salvadorin perustuslaki takaa lehdistön- ja ilmaisunvapauden.[[23]](#footnote-23) Käytännössä toimittajat kohtaavat kuitenkin merkittäviä ongelmia, kuten häirintää ja väkivaltaa, ja harjoittavat sen vuoksi myös itsesensuuria.[[24]](#footnote-24) Ilmaisunvapaus on heikentynyt etenkin kansallisen hätätilan aikana[[25]](#footnote-25), ja Toimittajat ilman rajoja -järjestön (RSF) mukaan El Salvador on pudonnut lehdistönvapautta mittaavalla *World Press Freedom* -indeksillä 61 sijaa viimeisen viiden vuoden aikana.[[26]](#footnote-26) El Salvadorin mediakentällä on kuitenkin useita toimijoita eikä internet-yhteyksiä yleisesti ottaen rajoiteta. Yleisradiotoiminta on maassa hyvin keskittynyttä, mutta kansalaiset kykenevät seuraamaan uutisia mm. sosiaalisen median ja verkkouutismedioiden välityksellä.[[27]](#footnote-27) Viranomaiset ovat edistäneet vihamielistä ilmapiiriä journalisteja, ammattiliittojen johtajia ja aktivisteja vastaan ja kutsuneet heitä mm. ”jengien puolustajiksi”.[[28]](#footnote-28) Journalisteihin kohdistetusta häirinnästä kärsivät etenkin naispuoliset toimittajat.[[29]](#footnote-29) Lisäksi etenkin turvallisuuteen ja jengeihin liittyviä aiheita käsitteleviä journalisteja kriminalisoidaan.[[30]](#footnote-30)

Perustuslain turvaama kokoontumisvapaus kumottiin vuonna 2022 julistetun hätätilan perusteella, mutta sallittiin jälleen vuonna 2023. Julkiset mielenosoitukset ovat sallittuja ja niitä järjestetään. Hallinnon on kuitenkin epäilty valvovan mielenosoituksia järjestäviä aktivisteja, mikä aiheuttaa väestössä pelkoa siitä, että mielenosoituksiin osallistumisella on negatiivisia seurauksia.[[31]](#footnote-31) Amnesty International -järjestön mukaan julkisen alan työntekijöitä on myös erotettu virastaan mielenosoituksiin osallistumisen johdosta. Vuoden 2024 lopussa ainakin 3 000 julkisen alan työntekijän kerrottiin tulleen irtisanotuiksi. Heistä suurin osa oli arvioiden mukaan osallistunut mielenosoituksiin.[[32]](#footnote-32) Toukokuussa 2025 Bukelen hallinto käytti ensimmäistä kertaa sotilaspoliisia hajottamaan väkivaltaisesti maanviljelijäperheiden järjestämän mielenosoituksen Bukelen yksityisasunnon ulkopuolella.[[33]](#footnote-33)

Kansalais- ja ihmisoikeusjärjestöt ovat perinteisesti voineet toimia suhteellisen vapaasti.[[34]](#footnote-34) Ihmisoikeusjärjestöjen tilanteen on kuitenkin raportoitu heikentyneen merkittävästi kansallisen hätätilan aikana. Hallinto kohdistaa hyökkäyksiään mm. journalismin, naisten, seksuaali- ja sukupuolivähemmistöjen, alkuperäiskansojen, ympäristökysymysten ja ilmaisunvapauden parissa työskenteleviin toimijoihin.[[35]](#footnote-35)

Sekä valtiolliset että ei-valtiolliset toimijat kunnioittavat yleisesti ottaen uskonnonvapautta.[[36]](#footnote-36) Naiset ja miehet ovat lain edessä pitkälti tasa-arvoisia, mutta samaa sukupuolta olevien pariskuntien avioliitto-, adoptio- ja perintöoikeudet on evätty. Seksuaali- ja sukupuolivähemmistöihin kuuluvat henkilöt kärsivät syrjinnästä, vihapuheesta ja väkivallasta, myös valtion turvallisuusviranomaisten toimesta.[[37]](#footnote-37) Helmikuussa 2024 Bukelen hallinto määräsi, ettei sukupuolten tasa-arvoon ja monimuotoisuuteen liittyvää ”gender-ideologiaa” saa enää opettaa julkisissa kouluissa.[[38]](#footnote-38) Lisäksi tietyt ministeriöt ovat määränneet kaikenlaiset sukupuoliseen ja seksuaaliseen monimuotoisuuteen ja ”gender-ideologiaan” liittyvät materiaalit hävitettäviksi.[[39]](#footnote-39)

Abortti on El Salvadorissa kielletty kaikissa mahdollisissa tapauksissa ja voi johtaa 40–50 vuoden vankeustuomioon.[[40]](#footnote-40) Naisasialiikkeen ponnistelujen ansiosta viimeinen abortin vuoksi vankilassa ollut nainen vapautettiin vuonna 2024. Useita abortin tekemisestä epäiltyjä naisia oli kuitenkin yhä syytettynä vuoden 2025 alussa.[[41]](#footnote-41) Naisia on syytetty abortista myös tilanteissa, joissa on ollut kyse esimerkiksi keskenmenosta tai synnytykseen liittyvästä hätätilanteesta.[[42]](#footnote-42) Myös lähisuhdeväkivalta, naisiin kohdistuva väkivalta ja naisenmurhat ovat El Salvadorissa merkittävä ongelma.[[43]](#footnote-43) Naiset, lapset ja seksuaali- ja sukupuolivähemmistöihin kuuluvat henkilöt ovat myös alttiita ihmiskaupalle, ja arviolta jopa 82 000 alaikäistä lasta tekee töitä.[[44]](#footnote-44) Köyhyys on viime vuosina lisääntynyt El Salvadorissa, ja arviolta noin kolmasosa elsalvadorilaisista elää köyhyydessä.[[45]](#footnote-45)

# Millainen oikeusjärjestelmä El Salvadorissa on? Onko viranomaissuojelun saatavuudessa jotakin rajoituksia?

El Salvadorin perustuslain mukaan oikeuslaitoksen korkein aste on korkein oikeus (CSJ / *Corte Suprema de Justicia*). CSJ koostuu 15 tuomarista, jotka on jaettu neljään jaostoon, joiden toimivaltaan kuuluvat perustuslailliset, rikosoikeudelliset, siviilioikeudelliset ja oikeudellis-hallinnolliset asiat. CSJ:n lisäksi rikosoikeudellisista prosesseista vastaavat oikeusjärjestelmässä valtakunnansyyttäjä (FGR / *Fiscalía General de la República*) ja yleinen syyttäjänvirasto (PGR / *Procuraduría General de la República*). FGR:n vastuulla on mm. seuraavat tehtävät: valtion ja yhteiskunnan etujen puolustaminen; oikeuden edistäminen virallisesti tai toisen osapuolen pyynnöstä oikeusvaltion puolustamiseksi; rikostutkintojen johtaminen yhteistyössä kansallisen siviilipoliisin (PNC / *Policía Nacional Civil*) kanssa lainmukaisella tavalla; sekä rangaistustoimien edistäminen virallisesti tai toisen osapuolen anomuksesta. PGR:n vastuulle kuuluvat perustuslain mukaan perheiden ja yksilöiden puolustuksen sekä lasten ja muiden mahdollisesti toimintakyvyttömien etujen turvaaminen, sekä oikeusavun tarjoaminen pienituloisille ja heidän edustamisensa oikeudellisissa asioissa heidän yksilönvapautensa ja työoikeuksiensa puolustamiseksi.[[46]](#footnote-46)

Kuten tämän vastauksen 1. kohdassa on todettu, El Salvadorissa vuodesta 2022 asti voimassa ollut kansallinen hätätila on antanut hallinnolle valtuudet rajoittaa tiettyjen perusoikeuksien, kuten asianmukaisen oikeussuojan, saatavuutta.[[47]](#footnote-47) Oikeuslaitoksen riippumattomuus ei toteudu käytännössä, eivätkä esimerkiksi rikostuomioistuimet kykene toimimaan itsenäisesti. Bukele on suorittanut oikeuslaitoksissa ”puhdistuksia”, joissa etenkin iäkkäämpiä tuomareita on mielivaltaisesti erotettu virastaan. Myös hallintoa uhmaavia tuomareita uhkaa irtisanominen. Lisäksi poliisien tiedetään väärentävän todisteita, eikä vastaajille useinkaan tarjota tehokasta oikeudellista neuvontaa. Oikeuslaitos on ylikuormittunut, ja syyskuussa 2024 hallinto irtisanoi mielivaltaisesti 60 % julkisista puolustajista, mikä heikensi tilannetta entisestään.[[48]](#footnote-48) Oikeusjärjestelmien ja oikeusvaltion kehittämiseen Latinalaisessa Amerikassa keskittyvä DPLF-säätiö (*Due Process of Law Foundation*) on todennut, että Bukelen hallinnon aikana El Salvadorin oikeuslaitoksen riippumattomuutta on vakavasti ja laajasti heikennetty, kansalaiset ovat jääneet ilman suojelua, ja heidän oikeutensa ovat riippuvaisia autoritaarisen hallinnon intresseistä.[[49]](#footnote-49)

Laajalle levinnyt korruptio on merkittävä ongelma El Salvadorissa ja heikentää demokratian sekä oikeusvaltion toimivuutta. Vuodesta 2020 alkaen hallinto on systemaattisesti purkanut korruption vastaisia elimiä ja syytetoimia.[[50]](#footnote-50) Bukelen kansallisen turvallisuuden neuvonantaja Alejandro Muyshondt väitti julkisuudessa vuonna 2023, että maan hallinto on kytköksissä huumerikollisuuteen. Väitteiden seurauksena Muyshondt pidätettiin ja hän kuoli vankeudessa helmikuussa 2024. Lopullinen kuolinsyy on epäselvä, mutta taustalla epäillään olleen väkivaltaa ja terveydenhoidon laiminlyöntiä.[[51]](#footnote-51) Turvallisuusviranomaisten rankaisemattomuus oikeudenloukkauksista ja väärinkäytöksistä on yleistä.[[52]](#footnote-52)

Kuten tämän vastauksen 1. kohdassa on mainittu, maan vankilat ovat äärimmäisen ylikansoitettuja ja niiden olosuhteita on kuvattu hengenvaarallisiksi terveydenhuollon puutteen, kidutuksen ja väkivallan takia.[[53]](#footnote-53) Bukele on myös sopinut Yhdysvaltojen presidentin Donald Trumpin kanssa Yhdysvalloista karkottavien henkilöiden vastaanottamisesta pahamaineiseen CECOT-”megavankilaan” (*Centre for Terrorism Confinement*), siitä huolimatta, että vankilat ovat jo äärimmäisen ylikansoitettuja. Muun muassa satoja venezuelalaisia on jo kuljetettu Yhdysvalloista CECOT:iin.[[54]](#footnote-54)

Freedom House -järjestön mukaan tietyillä väestönryhmillä, kuten maan sisällä siirtymään joutuneilla henkilöillä (IDP / *internally displaced persons*) ja seksuaali- ja sukupuolivähemmistöillä, on erityisen suuria vaikeuksia oikeuden saatavuudessa.[[55]](#footnote-55)

# Onko maan sisäisessä siirtymisessä jotakin rajoituksia?

Bukelen hallinnon tekemien toimenpiteiden seurauksena jengien läsnäolo eri puolilla El Salvadoria on vähentynyt huomattavasti.[[56]](#footnote-56) Freedom House -järjestön mukaan tämä on helpottanut liikkumista maan sisällä. Jengien sijasta siviilit pelkäävät kuitenkin nyt mielivaltaisia pidätyksiä. Erityisesti nuoret miehet pelkäävät kaduilla liikkumista ja joutuvat ajoittain siirtymään maan sisällä pidätyksen pelosta johtuen.[[57]](#footnote-57)

Lokakuussa 2024 medialähteet raportoivat, että turvallisuusviranomaiset olivat asettaneet rajoituksia mielenosoittajien vapaalle liikkumiselle. Taustalla oli pyrkimys rajoittaa kokoontumisvapautta vuodelle 2025 suunniteltujen terveys- ja koulutussektorien leikkauksia vastustavien mielenosoitusten vuoksi.[[58]](#footnote-58) Kesäkuussa 2025 The Guardian uutisoi, että Bukelen hallinto käyttää kansallista hätätilaa entistä enemmän myös maakiistojen välineenä. Viranomaiset mm. takavarikoivat köyhille väestönryhmille sisällissodan jälkeen jaettuja maa-alueita. Esimerkiksi toukokuussa 2025 300 maanviljelijäperhettä sai Santa Teclan kaupungissa häätöilmoituksen ja tiedon maa-alueiden takavarikoinnista. Viranomaiset pyrkivät rajoittamaan perheiden liikkumista mm. tarkastuspisteitä pystyttämällä, jotta nämä eivät kykenisi osoittamaan mieltään.[[59]](#footnote-59)

Eri maiden sisäisiä pakkomuuttoliikkeitä tutkivan IDMC:n (Internal Displacement Monitoring Center) mukaan El Salvadorissa oli arviolta 35 000 maan sisäisesti siirtymään joutunutta henkilöä (IDP / *internally displaced persons*) vuoden 2024 lopussa.[[60]](#footnote-60) YK:n pakolaisjärjestön (UNHCR) mukaan IDP-henkilöiden lukumäärä on laskenut huomattavasti vuonna 2018 toteutetun kartoituksen jälkeen[[61]](#footnote-61), ja myös siviilien oma kokemus kaduilla liikkumisen turvallisuudesta on parantunut. Moni joutuu kuitenkin yhä siirtymään maan sisällä mm. sukupuolittuneesta väkivallasta (GBV / *gender-based violence*) ja ilmastokatastrofeista johtuen.[[62]](#footnote-62)

Lähteet

ABC 4.2.2024. *¿De qué ideología es el partido Nuevas Ideas de Nayib Bukele?.* <https://www.abc.es/internacional/ideologia-partido-nuevas-ideas-nayib-bukele-20240205155601-nt.html?ref=https%3A%2F%2Fwww.abc.es%2Finternacional%2Fideologia-partido-nuevas-ideas-nayib-bukele-20240205155601-nt.html> (käyty 24.6.2025).

Amnesty International

13.6.2025. *El Salvador: New Foreign Agents Law Threatens Rights and Freedoms of Civil Society Organizations and the Media.* <https://www.amnesty.org/en/wp-content/uploads/2025/06/AMR2994982025ENGLISH.pdf> (käyty 24.6.2025).

29.4.2025. *El Salvador 2024.* <https://www.amnesty.org/en/location/americas/central-america-and-the-caribbean/el-salvador/report-el-salvador/> (käyty 23.6.2025).

Asamblea Legislativa de El Salvador

3.7.2025. *Pleno continúa comprometido con la seguridad del país, tras aprobar extensión del régimen de excepción.* <https://www.asamblea.gob.sv/node/13610> (käyty 4.7.2025).

[päiväämätön]. *Search for régimen de excepción* [verkkosivujen hakukone]. <https://www.asamblea.gob.sv/search/node?keys=r%C3%A9gimen%20de%20excepci%C3%B3n> (käyty 24.6.2025).

CIA (Central Intelligence Agency) 25.6.2025. *The World Factbook. El Salvador.* <https://www.cia.gov/the-world-factbook/countries/el-salvador/#government> (käyty 23.6.2025).

DPLF (Due Process of Law Foundation) 8/2024. *Muzzled Justice. The capture of El Salvador's Justice System.* <https://dplf.org/wp-content/uploads/2024/08/executive_summary_-_muzzled_justice_-_capture_justice_el_salvador.pdf> (käyty 24.6.2025).

Freedom House

2025. *Freedom in the World 2025. El Salvador.*

[https://freedomhouse.org/country/el-salvador/freedom-world/2025 (käyty 23.6.2025).](https://freedomhouse.org/country/el-salvador/freedom-world/2025)

2024. *Freedom in the World 2024. El Salvador.* <https://freedomhouse.org/country/el-salvador/freedom-world/2024> (käyty 24.6.2025).

GI-TOC (Global Initiative Against Transnational Organized Crime) 2023. *Global Organized Crime Index 2023. El Salvador.* <https://ocindex.net/country/el_salvador> (käyty 23.6.2025).

The Guardian 6.6.2025. *‘They are pushing us out’: how El Salvador turned to gang violence laws to seize land from the poor.* <https://www.theguardian.com/global-development/2025/jun/06/el-salvador-emergency-gang-violence-laws-seize-land-eviction> (käyty 24.6.2025).

The Harvard Gazette / Mineo, Liz 15.5.2025. *Closer look at ‘coolest dictator in the world’.* <https://news.harvard.edu/gazette/story/2025/05/closer-look-at-coolest-dictator-in-the-world/> (käyty 24.6.2025).

HRW (Human Rights Watch)

16.1.2025. *El Salvador. Events of 2024.* <https://www.hrw.org/world-report/2025/country-chapters/el-salvador> (käyty 23.6.2025).

12.12.2024. *El Salvador: New Laws Threaten Free Expression, Privacy.* <https://www.hrw.org/news/2024/12/12/el-salvador-new-laws-threaten-free-expression-privacy> (käyty 25.6.2025).

IDMC (Internal Displacement Monitoring Center) [päiväämätön]. *Country Profile. El Salvador.* <https://www.internal-displacement.org/countries/el-salvador/> (käyty 24.6.2025).

InSight Crime

17.6.2024. *El Salvador Profile.* <https://insightcrime.org/el-salvador-organized-crime-news/el-salvador/> (käyty 24.6.2025).

26.2.2025. *InSight Crime’s 2024 Homicide Round-Up.* <https://insightcrime.org/news/insight-crime-2024-homicide-round-up/> (käyty 24.6.2025).

IPS (Inter Press Service) / Pousadela, Inés 16.6.2025. *El Salvador: Bukele’s Authoritarianism Goes Global.* <https://www.ipsnews.net/2025/06/el-salvador-bukeles-authoritarianism-goes-global/?utm_source=rss&utm_medium=rss&utm_campaign=el-salvador-bukeles-authoritarianism-goes-global> (käyty 25.6.2025).

IRCT (International Rehabilitation Council for Torture Victims) & IFEG (Independent Forensic Expert Group) 2.10.2024. *Subject: Expert Opinion on Sufficiency of Investigation into Death in State Custody Following Enforced Disappearance of Mr Jorge Alejandro Muyshondt Alvarez.* Saatavilla: [https://www.ecoi.net/en/file/local/2117985/Expert+Opinion+on+Sufficiency+of+Investigation+into+Death+in+State+Custody+Following+Enforced+Disappearance+of+Mr.+Jorge+Alejandro+Muyshondt+Alverez.pdf](https://www.ecoi.net/en/file/local/2117985/Expert%2BOpinion%2Bon%2BSufficiency%2Bof%2BInvestigation%2Binto%2BDeath%2Bin%2BState%2BCustody%2BFollowing%2BEnforced%2BDisappearance%2Bof%2BMr.%2BJorge%2BAlejandro%2BMuyshondt%2BAlverez.pdf) (käyty 26.6.2025).

OHCHR (United Nations Office of the High Commissioner for Human Rights) 23.5.2025. *El Salvador: Concerns over Foreign Agents law.* <https://www.ohchr.org/en/press-releases/2025/05/el-salvador-concerns-over-foreign-agents-law> (käyty 24.6.2025).

El País

15.5.2025. *Bukele blames NGOs for protest outside his residence and promotes ‘foreign agents law’ to suffocate them.* <https://english.elpais.com/international/2025-05-15/bukele-blames-ngos-for-protest-outside-his-residence-and-promotes-foreign-agents-law-to-suffocate-them.html> (käyty 26.6.2025).

1.3.2024. *Bukele attacks gender theory and removes it from public schools in El Salvador.* <https://english.elpais.com/international/2024-03-01/bukele-attacks-gender-theory-and-removes-it-from-public-schools-in-el-salvador.html> (käyty 26.6.2025).

La República de El Salvador 16.12.1983 (muutettu viimeksi 26.2.2025). *Constitución.* <https://www.asamblea.gob.sv/sites/default/files/documents/decretos/83CA833B-22D5-4810-AF01-88D65B71FC88.pdf> (käyty 24.6.2025).

RSF (Reporters sans frontiéres / suom. Toimittajat ilman rajoja)

22.5.2025. *El Salvador: RSF on high alert as state persecution of journalists intensifies.* <https://rsf.org/en/el-salvador-rsf-high-alert-state-persecution-journalists-intensifies> (käyty 27.6.2025).

2025. *El Salvador.* <https://rsf.org/en/country/el-salvador> (käyty 24.6.2025).

UNHCR (United Nations High Commissioner for Refugees) 29.5.2025. *El Salvador Annual Results Report 2024.* <https://www.unhcr.org/media/el-salvador-annual-results-report-2024> (käyty 26.6.2025).

USDOS (United States Department of State) 23.4.2024. *El Salvador 2023 Human Rights Report.* <https://www.state.gov/wp-content/uploads/2024/02/528267_EL-SALVADOR-2023-HUMAN-RIGHTS-REPORT.pdf> (käyty 23.6.2025).

WOLA (The Washington Office on Latin America) 8/2019. *El Salvador’s Justice System. Evaluating Capacity Building and Judicial Independence.* <https://www.wola.org/wp-content/uploads/2020/07/Justicia-SV-ENG-4.1.pdf> (käyty 24.6.2025).

Tietoja vastauksesta

Maahanmuuttoviraston maatietopalvelun kyselyvastaus on laadittu noudattaen Euroopan unionin yhteisiä suuntaviivoja lähtömaatiedon tuottamisesta (2008). Vastaus perustuu huolellisesti valittuihin lähteisiin, joista kaikki on listattu vastauksen lähdeluetteloon. Ilmeisiä ja kiistattomia tosiasioita lukuun ottamatta kaikki esitetty tieto on tarkastettu useammasta lähteestä, ellei muuta erikseen mainita. Vastauksessa esitetyt tiedot on hankittu, arvioitu ja käsitelty huolellisesti, vastausajan ollessa rajattu. Vastaus ei kuitenkaan pyri olemaan kaikenkattava, eikä sitä tule pitää yksinään minkään oleskeluluvan, pakolaisaseman tai turvapaikkahakemuksen perusteena. Vaikka jotain tapahtumaa, henkilöä tai organisaatiota ei olisi mainittu vastauksessa, se ei tarkoita, etteikö kyseistä tapahtumaa olisi tapahtunut tai kyseistä henkilöä tai organisaatiota olisi olemassa. Vastaus ei välttämättä edusta Maahanmuuttoviraston virallista kantaa, eikä se ole poliittinen kannanotto tai oikeudellinen arvio.

Information on the response

This response has been compiled by the Country Information Service of the Finnish Immigration Service in accordance with the common EU guidelines for processing country of origin information (2008). The response is based on carefully selected sources of information. All sources used are referenced. With the exception of obvious and indisputable facts, all information presented has been cross-checked from several sources unless stated otherwise. The information provided in the response has been obtained, evaluated and processed carefully within the limited time frame given. However, the response does not aim to be exhaustive, and it should not be considered conclusive as to the merit of any particular claim to a residence permit, refugee status or asylum. Even if a certain event, person or organization is not mentioned in the response, this does not mean that the event has not taken place or that the person or organization does not exist. The response does not necessarily reflect the opinion of the Finnish Immigration Service, and it is not a political statement or a judicial evaluation.

1. CIA 25.6.2025. [↑](#footnote-ref-1)
2. Nuevas Ideas on Bukelen vuonna 2017 perustama populistihenkinen puolue, joka ei ole halunnut määritellä itseään perinteiselle vasemmisto-oikeisto-akselille. Ks. esim. ABC 4.2.2024 & The Harvard Gazette / Mineo 15.5.2025. [↑](#footnote-ref-2)
3. Amnesty International 29.4.2025; Freedom House 2025; HRW 16.1.2025. [↑](#footnote-ref-3)
4. Freedom House 2024. [↑](#footnote-ref-4)
5. Freedom House 2025. [↑](#footnote-ref-5)
6. HRW 16.1.2025. [↑](#footnote-ref-6)
7. HRW 16.1.2025; IPS / Pousadela 16.6.2025. [↑](#footnote-ref-7)
8. HRW 16.1.2025. [↑](#footnote-ref-8)
9. Amnesty International 29.4.2025. [↑](#footnote-ref-9)
10. Asamblea Legislativa de El Salvador 3.7.2025. [↑](#footnote-ref-10)
11. Asamblea Legislativa de El Salvador [päiväämätön]. [↑](#footnote-ref-11)
12. IPS / Pousadela 16.6.2025. [↑](#footnote-ref-12)
13. HRW 12.12.2024. [↑](#footnote-ref-13)
14. Amnesty International 13.6.2025; OHCHR 23.5.2025. [↑](#footnote-ref-14)
15. IPS / Pousadela 16.6.2025. [↑](#footnote-ref-15)
16. Freedom House 2025. [↑](#footnote-ref-16)
17. Amnesty International 29.4.2025. [↑](#footnote-ref-17)
18. HRW 16.1.2025. [↑](#footnote-ref-18)
19. InSight Crime 17.6.2024. [↑](#footnote-ref-19)
20. InSight Crime 17.6.2024. [↑](#footnote-ref-20)
21. GI-TOC 2023, alaotsikko “People”. [↑](#footnote-ref-21)
22. InSight Crime 26.2.2025. Nicaraguan ja Paraguayn lukuja ei ole saatavilla, minkä lisäksi tiettyjen maiden (esim. Venezuelan) luvuissa saattaa lähteen mukaan olla puutteita. [↑](#footnote-ref-22)
23. RSF 2025. [↑](#footnote-ref-23)
24. Freedom House 2025; RSF 2025. [↑](#footnote-ref-24)
25. Amnesty International 29.4.2025; Freedom House 2025. [↑](#footnote-ref-25)
26. RSF 22.5.2025. El Salvadorin sijoitus on 135/180 vuonna 2025, sijan 180 ollessa huonoin mahdollinen sijoitus (RSF 2025). [↑](#footnote-ref-26)
27. Freedom House 2025. [↑](#footnote-ref-27)
28. HRW 16.1.2025. [↑](#footnote-ref-28)
29. RSF 2025; Amnesty International 29.4.2025. [↑](#footnote-ref-29)
30. RSF 2025. [↑](#footnote-ref-30)
31. Freedom House 2025. [↑](#footnote-ref-31)
32. Amnesty International 29.4.2025. [↑](#footnote-ref-32)
33. The Guardian 6.6.2025; El País 15.5.2025. [↑](#footnote-ref-33)
34. Freedom House 2025. [↑](#footnote-ref-34)
35. Amnesty International 29.4.2025. [↑](#footnote-ref-35)
36. Freedom House 2025. Elsalvadorilaisista 43,9 % on katolilaisia ja 39,6 % protestantteja, ja arviolta 16,3 % ei kuulu mihinkään uskontoon (CIA 25.6.2025). [↑](#footnote-ref-36)
37. Freedom House 2025. [↑](#footnote-ref-37)
38. Freedom House 2025; El País 1.3.2024. [↑](#footnote-ref-38)
39. HRW 16.1.2025. [↑](#footnote-ref-39)
40. Freedom House 2025; HRW 16.1.2025. [↑](#footnote-ref-40)
41. Amnesty International 29.4.2025; HRW 16.1.2025. [↑](#footnote-ref-41)
42. Freedom House 2025; Amnesty International 29.4.2025. [↑](#footnote-ref-42)
43. Freedom House 2025; USDOS 23.4.2024, s. 1. [↑](#footnote-ref-43)
44. Freedom House 2025. [↑](#footnote-ref-44)
45. Amnesty International 29.4.2025; HRW 16.1.2025. [↑](#footnote-ref-45)
46. WOLA 8/2019, s. 10–11. El Salvadorin perustuslaki löytyy täältä: <https://www.asamblea.gob.sv/sites/default/files/documents/decretos/83CA833B-22D5-4810-AF01-88D65B71FC88.pdf>. [↑](#footnote-ref-46)
47. HRW 16.1.2025. [↑](#footnote-ref-47)
48. Freedom House 2025. [↑](#footnote-ref-48)
49. DPLF 8/2024, s. 3–4. [↑](#footnote-ref-49)
50. Freedom House 2025. [↑](#footnote-ref-50)
51. Freedom House 2025; IRCT & IFEG 2.10.2024. [↑](#footnote-ref-51)
52. Freedom House 2025; HRW 16.1.2025. [↑](#footnote-ref-52)
53. Amnesty International 29.4.2025. [↑](#footnote-ref-53)
54. IPS / Pousadela 16.6.2025. [↑](#footnote-ref-54)
55. Freedom House 2025. [↑](#footnote-ref-55)
56. Freedom House 2025; USDOS 23.4.2024, s. 1. [↑](#footnote-ref-56)
57. Freedom House 2025. [↑](#footnote-ref-57)
58. Amnesty International 29.4.2025. [↑](#footnote-ref-58)
59. The Guardian 6.6.2025. [↑](#footnote-ref-59)
60. IDMC [päiväämätön]. [↑](#footnote-ref-60)
61. Tuolloin luvun kerrotaan olleen 71 500 (UNHCR 29.5.2025, s. 4). [↑](#footnote-ref-61)
62. UNHCR 29.5.2025, s. 4. [↑](#footnote-ref-62)